paragraph_text: Glazbena akademija Sveučilišta u Ljubljani (slov. Univerza v Ljubljani – Akademija za glasbo) je visokoškolska glazbena ustanova i jedina glazbena akademija u Sloveniji. Jedna je od tri umjetničke akademije koje djeluju u sklopu ljubljanskoga Sveučilišta. Na toj se akademiji školovala, a i danas se školuje većina slovenskih glazbenika – pjevača, instrumentalista, dirigenata, skladatelja i glazbenih pedagoga. Do osamostaljenja Republike Slovenije na toj su akademiji studirali i mnogi glazbenici iz država bivše Jugoslavije.